2008/0147 (COD)

UDTALELSE FRA KOMMISSIONEN i henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændring[er] til Rådets holdning til forslaget til

EUROPA-PARLAMENTETS OG RÅDETS DIREKTIV om ændring af direktiv 1999/62/EF om afgifter på tunge godskøretøjer for benyttelse af visse infrastrukturer

1. Indledning

I henhold til artikel 294, stk. 7, litra c), i traktaten om Den Europæiske Unions funktionsmåde skal Kommissionen afgive udtalelse om de ændringsforslag, som Europa-Parlamentet fremsætter ved andenbehandlingen. Nedenfor anføres Kommissionens udtalelse om de tre af Parlamentet foreslåede ændringer.

2. Baggrund:

Dato for fremlæggelse af forslaget for Europa-Parlamentet og Rådet[1]: || 8.7.2008

Dato for udtalelse afgivet af Det Europæiske Økonomiske og Sociale Udvalg: || 16.12.2009

Dato for udtalelse afgivet af Europa-Parlamentet ved førstebehandlingen: || 11.3.2009

Dato for Rådets førstebehandlingsholdning (kvalificeret flertal): || 15.2.2011

Dato for udtalelse afgivet af Europa-Parlamentet ved andenbehandlingen: || 7.6.2011

3. Formålet med Kommissionens forslag

Det gældende direktiv 1999/62/EF fastsætter maksimumssatser for de afgifter, som medlemsstaterne må pålægge tunge godskøretøjer for benyttelse af visse infrastrukturer. Ved fastsættelse af satserne tager medlemsstaterne dog ikke nødvendigvis højde for eksterne omkostninger opstået som følge af f.eks. luft- og støjforurening. Kommissionens foreslåede ændringer skal tillade sådanne afgifter, der, hvis de indføres, vil fremme en mere effektiv og renere godstransport. En af de væsentligste ændringer er, at medlemsstaterne får større fleksibilitet til at differentiere vejafgifter med henblik på at sprede trafikken uden for spidsbelastningsperioder og i sidste ende nedbringe trafikbelastningen. Endelig bør merindtægterne fra opkrævning af eksterne afgifter anvendes til finansiering af projekter, som gør transport mere bæredygtig.

4. Kommissionens udtalelse om Europa-Parlamentets ændringsforslag

Transport- og Turismeudvalget stemte den 12. april 2011 om en henstilling bestående af 35 ændringsforslag til Rådets førstebehandlingsholdning. I overensstemmelse med artikel 294 i traktaten om Den Europæiske Unions funktionsmåde og den fælles erklæring om den praktiske gennemførelse af den fælles beslutningsprocedure[2] havde der været en række uformelle kontakter mellem Rådet, Europa-Parlamentet og Kommissionen med henblik på at opnå enighed om denne sag i forbindelse med andenbehandlingen. Som følge af disse kontakter fremlagde udvalget tre kompromisændringer, der efterfølgende blev vedtaget på plenarmødet den 7. juni 2011. Kommissionen accepterer disse ændringer.

4.1. Ændringsforslag, som Kommissionen har accepteret

Kommissionen har allerede tilsluttet sig Rådets førstebehandlingsholdning (se desuden Kommissionens udtalelse om Rådets holdning[3]). De vigtigste af Europa‑Parlamentets ændringer til Rådets holdning omfatter:

– At klarlægge de af Rådet foreslåede ordninger, der skal gøre det muligt at differentiere vejafgifterne i spidsbelastningsperioder ved at tilføje bestemmelser, der skal garantere indtægtsneutralitet og forbedre gennemsigtigheden. Denne ordning skal give medlemsstaterne et nyt værktøj til at håndtere trafikbelastning i spidsbelastningsperioder uden at pålægge vejtransportsektoren en urimeligt stor byrde.

– At indsætte en bestemmelse om brugen af indtægter i transportsektoren. Bestemmelsen skal opfordre medlemsstaterne til at investere vejafgiftsindtægterne i projekter for mere bæredygtig transport. Bestemmelsen skal anvendes, hvis 15 % af indtægterne bruges på det transeuropæiske netværk. Medlemsstaterne forpligtes til at indberette indtægter og investeringer i transportsektoren. Dette kompromis, som dog er mindre ambitiøst end Kommissionens første forslag, er et klart fremskridt mod en forbedring af gennemsigtigheden inden for brugen af vejafgiftsindtægter og fremme af investering i transportsektoren.

– At tillade, at der i bjergområder både anvendes den eksisterende forhøjede pris og de nye afgifter for eksterne omkostninger for "EURO 0, I og II"-køretøjer og for "EURO‑III"‑køretøjer fra 2015. Der er også planlagt en obligatorisk "miniøremærkning" af de indtægter, der genereres af denne afgiftskombination. Denne bestemmelse skal bidrage til at få indført renere køretøjer endnu hurtigere og samtidig generere ekstraindtægter, der skal bruges til at opbygge alternativer til vejtransport.

– At indsætte en "rendezvousklausul" baseret på Kommissionens rapporter, der skal indleveres henholdsvis 12 og 48 måneder efter direktivets ikrafttræden og i givet fald på Kommissionens lovgivningsforslag. Rapporternes indhold er blevet afstemt med den nylige hvidbog om transport.

Rådets holdning pålægger ikke medlemsstaterne at indsende en sammenligningstabel til Kommissionen på trods af Europa‑Parlamentets normale holdning hertil.

Det ungarske formandskab har dog med opbakning fra de kommende polske, danske og cypriotiske formandskaber udsendt en erklæring om, at vedtagelsen af dette direktiv ikke foregriber resultatet af de interinstitutionelle forhandlinger om sammenligningstabeller (se bilaget).

Europa‑Parlamentet erklærede sig dermed enig med Rådet, men med forbehold af en erklæring (se bilaget), i henhold til hvilken Kommissionen i tolv måneder efter vedtagelsen af denne aftale på plenarmødet skal holde Europa‑Parlamentet underrettet og ved udgangen af gennemførelsesperioden forelægge en rapport om medlemsstaternes udarbejdelse af sammenligningstabeller, der så vidt muligt viser overensstemmelsen mellem dette direktiv og gennemførelsesforanstaltningerne.

På plenarmødet den 7. juni 2011 fremsatte Kommissionen en erklæring, der blandt andet bekræfter dens tilsagn om at sikre, at medlemsstaterne udarbejder sammenligningstabeller, der viser overensstemmelsen mellem deres vedtagne gennemførelsesforanstaltninger og direktivet, stadfæster aftalen om at indberette de oplysninger, som Europa‑Parlamentet har bedt om, og understreger, at Kommissionens holdning i denne sag ikke må anses for at danne præcedens.

5. Konklusion

I henhold til artikel 293, stk. 2, i traktaten om Den Europæiske Unions funktionsmåde ændrer Kommissionen sit forslag ved at godkende ovennævnte ændringer.

Bilaget

Erklæring fra formandskabet

"Det bekræftes hermed, at aftalen mellem Rådet og Europa‑Parlamentet på trilogmødet den 23. maj 2011 vedrørende Europa‑Parlamentets og Rådets direktiv om ændring af direktiv 1999/62/EF om afgifter på tunge godskøretøjer for benyttelse af visse infrastrukturer (eurovignet) ikke foregriber resultatet af de interinstitutionelle forhandlinger om sammenligningstabeller."

Erklæring fra Europa-Parlamentet

"Europa-Parlamentet beklager, at Rådet ikke var villig til at acceptere obligatorisk offentliggørelse af sammenligningstabeller som led i omarbejdningen af direktiv 1999/62/EF. Der gøres herved opmærksom på, at aftalen indgået mellem Rådet og Europa‑Parlamentet under trilogen den 23. maj 2011 vedrørende Europa‑Parlamentets og Rådets direktiv om ændring af direktiv 1999/62/EF om afgifter på tunge godskøretøjer for benyttelse af visse infrastrukturer (eurovignet) ikke foregriber resultatet af de interinstitutionelle forhandlinger om sammenligningstabeller.

Europa-Parlamentet opfordrer Kommissionen til at holde det underrettet i tolv måneder efter plenarforsamlingens vedtagelse af denne aftale og ved udgangen af gennemførelsesperioden at forelægge en rapport om medlemsstaternes praksis med hensyn til udarbejdelse og offentliggørelse af deres egne tabeller, der så vidt muligt viser overensstemmelsen mellem dette direktiv og gennemførelsesforanstaltningerne."

Erklæring fra Kommissionen

"Kommissionen minder om sit tilsagn om at sikre, at medlemsstaterne udarbejder sammenligningstabeller, der viser overensstemmelsen mellem deres vedtagne gennemførelsesforanstaltninger og EU-direktivet, og underretter Kommissionen herom i forbindelse med gennemførelsen af EU-lovgivning ud fra hensynet til borgerne, bedre lovgivning og øget gennemsigtighed på lovgivningsområdet og som led i undersøgelsen af, om de nationale regler er i overensstemmelse med EU's bestemmelser.

Kommissionen beklager den manglende opbakning til at indføje en bestemmelse i forslaget til Europa-Parlamentets og Rådets direktiv om ændring af direktiv 1999/62/EF om afgifter på tunge godskøretøjer for benyttelse af visse infrastrukturer (eurovignet) om at gøre det obligatorisk at udarbejde sammenligningstabeller.

Kommissionen kan i et forsøg på at nå frem til et kompromis og for at sikre en hurtig vedtagelse af forslaget gå med til, at kravet om at gøre sammenligningstabellerne obligatoriske i den pågældende tekst erstattes med en relevant betragtning, der tilskynder medlemsstaterne til at følge denne praksis. Den vil i tolv måneder efter plenarforsamlingens vedtagelse af aftalen mellem Europa-Parlamentet og Rådet holde Parlamentet underrettet og ved udgangen af gennemførelsesperioden forelægge en rapport om medlemsstaternes praksis med i egen og EU’s interesse selv at udarbejde og offentliggøre tabeller, der så vidt muligt viser overensstemmelsen mellem dette direktiv og gennemførelsesforanstaltningerne.

Kommissionens holdning i denne sag må dog ikke anses for at danne præcedens. Kommissionen vil fortsætte sine bestræbelser på i samarbejde med Europa-Parlamentet og Rådet at finde en egnet løsning på dette horisontale institutionelle spørgsmål."

[1] KOM(2008) 436 endelig - 2008/0147 (COD).

[2] EUT C 145 af 30.6.2007, s. 5.

[3] KOM(2011) 69 endelig.